作者：廖行之
词牌/韵律：贺新郎

paragraphs: 修月三千户。
拥冰轮、同游碧落，问津牛浦。
上界真仙多才思，乞与瑶阶玉树。
渺万里、人间何处。
云叶依依分清荫，忆当时、掩映霓裳舞。
算万木，宁如许。
年年萧爽幽岩路。
倚西风、吹香金粟，超然云坞。
一洗纷纷凡花尽，堪写清商对抚。
为豁散、蛮烟瘴雨。
脱俗高标谁能领，向骚人、正欠题新句。
须大手，与君赋。